XXVI. NEDJELJA »KROZ GODINU«

BLAGOSLOV NA ZAVRŠETKU EUHARISTIJSKOGA SLAVLJA

*Sljedećim blagoslovom svećenik se može koristiti prema vlastitoj procjeni.*

*Taj svećenik upućuje ovakav poziv:*

Braćo i sestre, Isus je obećao da će biti prisutan među svojim učenicima svaki put kad se okupe u njegovo ime. Idućih će dana papa Franjo u Rimu otvoriti prvo zasjedanje XVI. Redovne opće skupštine Biskupske sinode. Zazivajući Gospodinov blagoslov, uzdignimo svoj duh Bogu, da nas u svome Svetom Duhu ojača u zajedništvu, da nas upućuje u svu istinu i da trajno prosvjetljuje sudionike sinodske skupštine.

*Zatim slijedi otpust. Svećenik, šireći ruke, okrenut prema narodu kaže:*

Gospodin s vama!

*Narod odgovara:*

I s duhom tvojim.

*Zatim đakon, ili, ako njega nema, sâm svećenik poziva vjernike ovim riječima*: Naklonite glave na blagoslov. *Zatim svećenik, držeći ruke ispružene nad narodom, izgovara blagoslov, na koji svi odgovaraju*: Amen.

Bog Otac naš, koji je više puta i na više načina

govorio ocima po prorocima

uvijek vodio vas i cijelu Crkvu u vjernosti svojoj riječi

i u razlučivanju njegove volje.

*R.* Amen.

Sin, poslan u punini vremenâ,

da svima očituje bogatstva Očeva milosrđa,

čuvao vas u zajedništvu s njim i s braćom i sestrama.

*R.* Amen.

Duh Sveti vodio sve vas, a na poseban način sudionike Sinodske skupštine,

da prepoznajete znakova vremena,

kako biste, prianjajući u svemu uz Božju volju,

donosili obilne plodove jedinstva za život Crkve

i za naviještanje Radosne vijesti.

*R.* Amen.

I blagoslov Boga svemogućega

Oca i Sina ✠ i Duha Svetoga

sišao na vas i ostao vazda.

*R.* Amen.

**SVEOPĆA MOLITVA**

**ZAZIVI ZA SVAGDAN**

*Ovaj prijedlog molitvenih zaziva može se uporabiti svagdanom, bilo kao sveopća molitva vjernikā u euharistijskome slavlju, bilo kao zazivi u molitvi večernje.*

Duhu Svetomu, Stvoritelju i Gospodinu Crkve, koji ju vodi u vremenu i uvijek ju blago potiče da ide naprijed, uputimo prošnje zazivajući:

***R.* Dođi, Duše Sveti, koji uvijek sve činiš novo!**

Dođi, Duše Sveti, dušo Crkve: okupi u jedinstvo i daj da urode plodom trud, nada i želja svih onih koji se posvećuju zasjedanju Biskupske sinode, molimo te:

Dođi, Lahore Božji, koji u Isusu ponovno rasplamsavaš stijenj što tek tinja i vraćaš snagu napukloj trsci, molimo te:

Dođi, Stvorče Duše svet, koji suhe kosti oživljuješ, raspršene okupljaš i omogućuješ da razgovaraju jezici koji se međusobno ne poznaju, molimo te:

Dođi, gorući Ognju Božji, koji pročišćuješ svaku ispraznu misao, sažižeš i preobražavaš svaku tugu u radost novoga rađanja, molimo te:

Dođi, Ljepoto malenih i ubogih; odgoji lijepu zaručnicu Jaganjčevu suzama onih koji ljube mir i koji su gladni pravde, molimo te:

Dođi, Božji oproste, i obrati nas i upravi nam korake prema tvojemu dahu koji pomiruje za novo zajedništvo braće i sestara, molimo te:

Dođi, nedostupna Mudrosti, i svojim darovima ispuni članove sinode, molimo te:

Dođi, nepogrješiva Nado Crkve, i pobudi snove i čežnje po Božjemu srcu Božjem, ono što se ljudskim očima gledano čini nemogućim, molimo te:

**SVEOPĆA MOLITVA**

**ZAZIVI ZA NEDJELJNU SVETU MISU**

*Za XXV. i XXVI. nedjelju »kroz godinu« A, koje neposredno prethode otvaranju Biskupske sinode, predlažemo nekoliko nakana za Sveopću molitvu vjernikā:*

Za Crkvu, uoči nove dionice sinodskoga hoda: da po prisutnosti evanđelja, trajno živoj i djelatnoj u njoj, postane poput vinograda iz prispodobe: živo mjesto u kojem će svi muškarci i žene koji žive u iščekivanju ponovnoga otkrivanja smisla života naći mjesto, riječ i dah nade, molimo te.

Za biskupe i sve sudionike Sinodske skupštine: da iz slušanja Duha Svetoga proizađu takvi prijedlozi da se sav Božji narod, u živoj snazi zajedništva, mogne osjećati stvarnim sudionikom života Crkve i bude živo i privlačno svjedočanstvo novosti Radosne vijesti u svijetu, molimo te.

Za teologe: da dar mudrosti i objave prati njihov doprinos sinodskomu radu, kako bi dar vjere postao životom u čitavome Božjem narodu, molimo te.

Za mlade, tražitelje istine i svjedočanstva, stvarne životnosti i duhovnosti: da se – zahvaljujući sinodskomu hodu – uvijek mogu osjećati sve više uključenima u život i poslanje Crkve usred izazova današnjega svijeta, dajući mnogima, osim svoje mladenačke oduševljenosti, i nadu koja se rađa iz susreta s Isusom, molimo te.

Za nas ovdje sabrane, u zajedništvu s kršćanskim zajednicama iz cijeloga svijeta: da kušajući dobrotu Gospodina koji svakomu čovjeku dolazi ususret u Isusovu tijelu i krvi, od njega primimo novi način gledanja na svoje bližnje i postanemo svjedocima darovanosti u svijetu u kojemu živimo, molimo te.